梅
作者：曹勛
朝代：宋

paragraphs: 吾家舍西多此梅，白玉花綴棠棣枝。
冒寒糝糝已藴玉，自開及謝酒屢持。
羈栖臨安三換歲，向來一醉知無期。
君家此花富冰艷，舉觴折贈如雲披。
欣然拱眎不暇揖，坐想故隠增依依。
只今匏繫未歸去，俗鞅吏網相驅馳。
就公看花仍摘實，信美我語如觀頤。
祇應兩庵有歸夢，夢到花下奚復疑。